У децембру 1804. споразум Велике Британије и Шведске довео је до стварања Треће коалиције. Британски премијер Вилијам Пит имао је 1804. и 1805. живу дипломатску активност да би створио нову коалицију против Француске. Међусобна сумњичавост Русије и Велике Британије ослабила је због неколико француских политичких грешака, а до априла 1805. две стране су потписале споразум о савезу. Аустрија је била два пута поражена од Француске и била је жељна освете, па се неколико месеци касније придружује коалицији. У августиу 1805. француска Велика армија је извршила инвазију Немачке са намером да Аустрију избаци из рата пре доласка руске војске. После велике тајновитости и жестокога марша 200.000 француских војника је прешло Рајну 26. септембра 1805. на фронту дугом 260 -{km}-. Мак је сакупио највећи део аустријске војске у Улму у Баварској. Наполеон је успео да изведе Улмски маневар, којим је заокренуо своју војску северно и затим је заокренуо и дошао Аустријанцима у Улма иза леђа. Други део француске војске је напредовао са предње стране. Аустријанци су се нашли опкољени. У бици код Улма се 20. октобра 1805. предало 20.000 Аустријанаца, а током похода Наполеон је заробио 60.000 Аустријанаца. У новембру је заузет Беч. После тога руска и аустријска армија су претрпјеле тежак пораз у бици код Аустерлица у децембру 1805. Руска војска је протерана из Централне Европе, а понижена Аустрија је морала потписати Пожунски мир 26. децембра 1805.